Anne Baastrup (SF), 2005-11-09:
Jeg regnede heller ikke med, at indenrigsministeren ville komme med en fiks og færdig plan for, hvordan det skal sikres, at uddannelsesinstitutionerne rent faktisk får magt og fylde i udkantsområderne.
Vi er meget opmærksomme på at sikre et Danmark i balance, men det er, som jeg også antydede i mine tidligere svar, jo ikke noget, der kan trylles frem med et fingerknips.
Jeg har faktisk lige haft fornøjelsen af at være en tur rundt i hele det jyske område, og her mødte jeg kommune efter kommune, hvor man har positive resultater på beskæftigelsessiden og med arbejdsløshedsbekæmpelse og også rangerer meget højt, hvad angår vækstpotentiale.
Derfor kan jeg ikke helt genkende billedet af, at der skulle være, kan man sige, dramatiske problemer.
Det er jo godt, at det går så godt, men ministeren ved jo også eller burde vide, at der ikke sjældent er problemer med, om uddannelsesniveauet er tilstrækkeligt til lige præcis at matche de stillinger, der måtte være.
Nu nævnte indenrigsministeren selv Nordjylland, men vi har jo oplevet, at de tilbud, der var her om edb-undervisning, er fjernet.
Der var interesse for dem, men ikke desto mindre har man fra centralt hold besluttet at fjerne dem.
Vi kan se en lang række andre eksempler på, at det nødvendige uddannelsesinitiativ ikke får mulighed for at folde sig ud.
Det handler bl.a. om finansieringen af AMU-tilbuddene, for finansieringsformen bevirker rent faktisk, at selv om der er en vis pose penge, kan den pose penge ikke bruges, fordi selve lovgivningen er så kompliceret.
Jeg vil godt høre, om indenrigsministeren generelt vil prøve at tage en diskussion med undervisningsministeren om, hvordan vi kan sikre, at uddannelsestilbuddene også er til stede i udkantsområderne.
Det, jeg kan sige, er, at vi internt i regeringen har organiseret os sådan, at vi holder et regionalpolitisk øje med i princippet alt, hvad vi gør, og det vil man også kunne se mange eksempler på.
Tag f.eks. lokaliseringen af arbejdspladserne i kølvandet på kommunalreformen, hvor vi meget, meget målrettet har sagt, at nu skal vi passe på, når vi kaster alle brikkerne i vejret, så de ikke alle sammen havner længere østpå.
Det er derfor, der nu kommer en statsforvaltning i Ringkøbing og ikke i Århus, det er derfor, administrationen af den nye sygehusregion Midtjylland som udgangspunkt placeres i Viborg og ikke i Århus, og det er derfor, vi placerer statsforvaltningen i Nykøbing Falster og ikke længere nordpå et sted på Sjælland.
Vi er sådan set
meget fokuseret på, at det er summen af alle politikområder, der afgør, om vi understøtter eller ikke understøtter udviklingen i udkantsområderne.
Det, der ligger mig på sinde, er, hvordan vi kan sikre, at udkantsområderne i det danske samfund også får del i den vækst, som vi oplever i de forskellige centre rundtomkring, altså i et vist omfang trekantsområdet og Odense og selvfølgelig Københavnsområdet.
Vi har en lang række områder, som bare kan se på en svulmende vækst andre steder, og hvor uligheden i samfundet vokser, fordi der simpelt hen ikke er nogen muligheder for at skabe vækst og skabe arbejdspladser.
Jeg ser frem til, at ministeren kommer med buddet på, hvordan vi kommer videre.
Der er en faldende arbejdsløshed i alle dele af landet.
Hvis man ser AF-databaserne, er der helt aktuelt et stort udbud af stillinger i Nordjylland og Københavnsområdet – jeg tror faktisk, det er de to steder, der hitter – og derfor er der ikke kun ét bud, men flere bud.
Det vigtigste er en generel positiv udvikling af dansk økonomi, og her kan vi glæde os over den kraftigt stigende beskæftigelse og faldende ledighed.
Men derudover skal vi selvfølgelig også gå mere målrettet til værks, og det gør regeringen også, idet vi altid tænker udkantsområdernes situation ind i de mere generelle tiltag, vi foretager.
Det gælder helt overordnet med kommunalreformen, som også skaber erhvervspolitisk større og mere bæredygtige kommunale enheder, hvilket ikke mindst vil være til gavn for udkantsområderne.
Det gælder med de vækstfora, der i en midlertidig form er under etablering, og hvor man senest i det nordjyske har prioriteret målrettede initiativer, der skal bringe Nordjylland frem, inden for en ramme på 200 mio. kr.
Det gælder også ved placeringen af statslige arbejdspladser ved større omorganiseringer, eksempelvis i forbindelse med forsvarsforliget, hvor der flyttes 1.500 arbejdspladser fra hovedstadsområdet til bl.a. udkantsområderne.
Det gælder senest med videnskabsministerens handlingsplan »Viden flytter ud«, hvor der afsættes 130 mio. kr. over 4 år, så det gælder sådan set meget bredt.